
1. Responsabil pentru menținerea relevanței prezentului document este Șeful Direcției Supraveghere Economică și Management Financiar.
2. Prezentul document poate fi modificat exclusiv prin amendament. Amendamentul se aprobă prin Ordin al Directorului Autorității Aeronautice Civile.
3. PI poate fi modificată ori de câte ori se consideră necesar, iar numerotarea edițiilor ulterioare se stabilește astfel încât să asigure trasabilitatea completă a modificărilor efectuate.
4. Prezentul document se supune revizuirii ori de câte ori este necesar, în special în următoarele situații:
· au intervenit modificări în legislația națională relevantă; 
· au fost operate modificări în actele normative tehnice aplicabile; 
· au intervenit modificări în documentele și procedurile interne ale Direcției Supraveghere Economică și Management Financiar; 
· este necesară actualizarea conținutului documentului în funcție de evoluțiile instituționale sau operaționale. 
5. Se emite o nouă ediție a PI în cazul în care volumul modificărilor depășește 30% din conținutul documentului.
6. Responsabilitatea pentru păstrarea și utilizarea versiunii actualizate a documentului revine fiecărui utilizator al acestuia.

Capitolul I
1.PREVEDERI GENERALE
Definiții și abrevieri

1. În sensul prezentei Proceduri Interne (în continuare PI) se aplică definițiile prevăzute în art.5 al Codului aerian nr.301/2017, art.7 al Metodologiei privind baza de calcul și aprobare a taxelor pentru serviciile aeroportuare și de navigație aeriană, aprobată prin Hotărârea Guvernului Republicii Moldova nr.476/2016, cu modificările ulterioare.
1.1. Servicii de navigație aeriană (SNA) – totalitatea serviciilor furnizate pentru asigurarea siguranței, regularității și eficienței traficului aerian, incluzând serviciile de trafic aerian, comunicații, navigație și supraveghere (CNS), servicii meteorologice aeronautice și servicii de informare aeronautică. 
1.2. Furnizor de servicii de navigație aeriană (FSNA) – agent aeronautic desemnat pentru prestarea serviciilor de trafic aerian, și/sau de informare aeronautică, și/sau de telecomunicații aeronautice, navigație și supraveghere, și/sau asistență meteorologică a navigației aeriene. 
1.3. Serviciu de trafic aerian (ATS)– termen generic, reprezentând în situații corespunzătoare serviciul de informare cu privire la zbor, serviciul de alertare, serviciul de consultanta în domeniul traficului aerian, serviciul de control al traficului aerian  (servicii de control zonal, de abordare (apropiere) și aerodrom).
1.4. Tarife pentru serviciile de navigație aeriană – prelevare obținută în beneficiul furnizorului de servicii de navigație aeriană și plătită de către utilizatorii de servicii de navigație aeriană pentru serviciile de navigație aeriană de rută și/sau terminală prestate.
1.5. Masă maximă la decolare (MTOM) – greutatea aeronavei indicată în certificatul de navigabilitate al aeronavei sau în alt document care conține datele respective.
1.6. Plan investițional – document aprobat care reflectă investițiile necesare pentru dezvoltarea și modernizarea infrastructurii de navigație aeriană.

2. Următoarele abrevieri sunt utilizate în cuprinsul acestei proceduri:
2.1. AAC - Autoritatea Aeronautică Civilă
2.2. FSNA- Furnizorul de servicii de navigație aeriană
2.3. EUROCONTROL – Organizația Europeană pentru siguranța zborurilor
2.4. OACI - Organizația Aviației Civile Internaționale
2.5. DSEMF-Direcția supraveghere economică și management financiar
2.6. DNA-Direcția navigație aeriană
2.7. MIDR- Ministerul Infrastructurii și Dezvoltării Regionale
    
 Sarcina
3. Scopul este de a stabili procedura de implementare a prevederilor Hotărârii Guvernului nr.  476/2016 cu privire la aprobarea Metodologiei privind baza de calcul și aprobarea taxelor pentru serviciile aeroportuare și de navigație aeriană, cu modificările ulterioare și Codul aerian al Republicii Moldova nr. 301/2017, cu modificările ulterioare, precum și a actelor de referință enumerate în pct.11 din prezenta procedură.

4. Prezenta procedură are ca sarcină stabilirea responsabilităților, obligațiilor și acțiunilor AAC și ale FSNA în procesul de formare, prezentare, evaluare și coordonare a bazei de cost și a tarifelor pentru serviciile de navigație aeriană. 
5. Necesitatea efectuării evaluării derivă din riscurile asociate poziției dominante (monopoliste) a Î.S. „MoldATSA” pe piața serviciilor de navigație aeriană, inclusiv riscul aplicării unor practici abuzive în stabilirea costurilor și tarifelor.
6. Rezultatul evaluării, în conformitate cu pct. 76 din Hotărârea Guvernului nr. 476/2016, constă în determinarea strictului necesar al cheltuielilor direct aferente prestării serviciilor de navigație aeriană, precum și a unui nivel de rentabilitate care să asigure realizarea Planului investițional anual, aprobat în modul stabilit.
7.  În aplicarea prezentei proceduri, AAC solicită de la FSNA prezentarea de informații și materiale suplimentare (date, justificări, descrieri, analize, evaluări, documente justificative etc.), considerate necesare în funcție de circumstanțele specifice, cu respectarea cadrului normativ aplicabil
Domeniul de aplicare
8. Prezenta PI stabilește succesiunea acțiunilor desfășurate de AAC în procesul de evaluare a corectitudinii determinării bazei de cost și a nivelului tarifelor pentru serviciile de navigație aeriană.
9. Procedura se aplică, după cum urmează:
FSNA, responsabil de:
· elaborarea și fundamentarea bazei de cost; 
· calcularea și propunerea tarifelor pentru serviciile de navigație aeriană de rută și terminale; 
· prezentarea acestora către AAC spre evaluare și coordonare.
 AAC, responsabilă de:
· analiza și verificarea corectitudinii formării mărimii tarifelor pentru serviciile de navigație aeriană de rută și terminale; 
· examinarea bazei de cost și a nivelului de rentabilitate; 
· coordonarea nivelului tarifelor pentru serviciile de navigație aeriană de rută și terminale, prestate de furnizorul național. 
10. Avizul AAC la proiectul bazei de cost și a mărimii tarifelor la serviciile de navigație aeriană se prezintă către MIDR spre aprobarea ulterioară în conformitate art. 40 (5) al Codului aerian nr.301/2017, cu modificările ulterioare și cu prevederile pct. 80 al Hotărârii Guvernului nr. 476/2016, cu modificările ulterioare .

Documente de referință
11. Prezenta procedură este elaborată în conformitate și întru executarea prevederilor următoarelor acte normative și documente de referință:
11.1.  Doc. 9082 – „Politica OACI în domeniul taxelor aeroportuare și pentru serviciile de navigație aeriană”;
11.2.  Doc. 9161 – „Manualul privind economia serviciilor de navigație aeriană”;
11.3.  Documentul Organizației Europene pentru Siguranța Navigației Aeriene (EUROCONTROL) – „Principiile de stabilire a bazei de cost a taxelor pentru serviciile de navigație aeriană de rută și calcularea ratei unitare a taxei”;
11.4.  Codul aerian al Republicii Moldova nr. 301/2017, în special prevederile relevante privind reglementarea economică a serviciilor de navigație aeriană;
11.5.  Hotărârea Guvernului nr. 133/2019 cu privire la organizarea și funcționarea Autorității Aeronautice Civile, în special atribuțiile privind supravegherea economică;
11.6.  Metodologia privind baza de calcul și aprobarea taxelor pentru serviciile aeroportuare și de navigație aeriană, aprobată prin Hotărârea Guvernului nr. 476/2016, cu modificările și completările ulterioare.

Capitolul II
ETAPELE PROCESULUI DE VERIFICARE

Etapa de pregătire
11. Scopul acestei etape este asigurarea pregătirii, în timp util și în condiții de calitate, a documentației necesare pentru desfășurarea procesului de evaluare și apreciere a bazei de cost, a prognozei indicatorilor economici și a calculării tarifelor pentru serviciile de navigație aeriană.
12. În cadrul acestei etape, Solicitantul - FSNA - colectează, analizează și generalizează informațiile relevante pentru fundamentarea calculelor și întocmește pachetul de documente ce urmează a fi prezentat AAC în conformitate cu PI AAC MD, până la data de 15 octombrie.
13. Pachetul de documente include, în mod obligatoriu:
13.1 . Analiza veniturilor și cheltuielilor aferente ultimilor 3 ani de gestiune, precum și prognoza indicatorilor financiari pentru anul următor, conform Anexei nr. 1; 
13.2 . Analiza indicatorilor financiari efectivi în corelație cu tarifele aplicate pentru serviciile de navigație aeriană în ultimii 3 ani, conform Anexei nr. 2; 
13.3 . Analiza proiectului de formare a bazei de cost pentru tarifele serviciilor de navigație aeriană pentru anul următor, însoțită de justificările și fundamentările corespunzătoare; 
13.4 . Planul investițional anual, aprobat de Consiliul de administrație al FSNA, cu indicarea surselor de finanțare, precum și raportul privind realizarea Planului investițional pentru perioada de gestiune precedentă, care va include: 
· investițiile planificate și cele realizate efectiv; 
· valoarea acestora; 
· gradul de realizare a obiectivelor stabilite; 
· termenul de executare.
13.5.  Avizele utilizatorilor serviciilor de navigație aeriană, obținute în cadrul procedurii de consultare a proiectului bazei de cost, prezentate într-un tabel de concordanță care reflectă modul de examinare a observațiilor și propunerilor acestora. 
13.6.  La solicitarea DSEMF pentru clarificări suplimentare, sau la inițiativa FSNA, pot fi prezentate și alte documente relevante, inclusiv, dar fără a se limita la:
· informații privind creanțele și/sau restanțele; 
· condițiile de rambursare a obligațiilor financiare; 
· contracte privind serviciile achiziționate; 
· surse de finanțare și contracte de credit; 
· acorduri de eșalonare a plăților.
Evaluarea conformității datelor prezentate
14. Responsabilii din cadrul DSEMF, în termen de 30 zile efectuează examinarea preliminară a documentației depuse, în vederea verificării plenitudinii, corectitudinii și conformității acesteia cu cerințele cadrului normativ aplicabil.
15. În cazul în care se constată lipsa unor informații sau documente obligatorii, prevăzute expres de cadrul normativ, ori existența unor erori sau neconformități, DSEMF suspendă termenul de examinare și informează neîntârziat FSNA. Notificarea va conține, în mod obligatoriu:
· temeiul suspendării; 
· descrierea neconformităților identificate; 
· termenul acordat pentru remediere; 
· acțiunile necesare pentru reluarea procesului de examinare. 
16. Procedura de examinare se reia după înlăturarea neconformităților de către FSNA și retransmiterea către AAC a pachetului de documente complet și corectat.
17. Documentația se consideră acceptată pentru examinare doar din momentul depunerii integrale a tuturor documentelor și informațiilor necesare, în conformitate cu cerințele stabilite.
18. În lipsa obiecțiilor sau după remedierea neajunsurilor constatate, documentația este transmisă reprezentanților desemnați din cadrul DSEMF pentru etapa de analiză și evaluare detaliată a bazei de cost și a tarifelor propuse.
Etapa evaluării bazei de cost și a prognozei traficului
19. În cadrul acestei etape, responsabilii din cadrul DSEMF efectuează analiza detaliată a indicatorilor de volum, a prognozei traficului și a bazei de cost, în vederea verificării corectitudinii determinării tarifelor pentru serviciile de navigație aeriană de rută și terminale.
Evaluarea indicatorilor de volum
20. Corectitudinea calculării prognozei indicatorilor de volum, utilizați la determinarea ratei unitare a tarifelor, se evaluează în baza următoarelor criterii:
20.1.  Se verifică corectitudinea datelor prezentate privind numărul realizat de unități deservite (pentru serviciile de navigație aeriană de rută); 
20.2.  Se verifică corectitudinea datelor prezentate privind masa maximă la decolare (MTOW) cumulată (pentru serviciile de navigație aeriană terminale), aferente ultimilor 3 ani de gestiune și perioadei efective de 9 luni a anului de gestiune; 
20.3.  Se verifică corectitudinea determinării ratei medii de creștere a indicatorilor de volum în dinamică, calculată pentru ultimii 3 ani și pentru perioada de 9 luni a anului de gestiune; 
20.4.  La determinarea prognozei indicatorilor de volum pentru anul următor se consideră acceptabilă o prognoză a mărimii cu cel mult 15% sub valoarea medie calculată a procentului de creștere în dinamică pentru ultimii 3 ani și 9 luni ale anului curent. Totodată, rata de creștere prognozată nu poate fi inferioară valorii medii recomandate pentru Republica Moldova de către EUROCONTROL/Eurostat; 
20.5.  În cazul în care prognoza prezentată de FSNA diferă de valorile determinate conform criteriilor de mai sus, acesta este obligat să prezinte justificări detaliate, însoțite de calcule și argumente relevante.

Evaluarea cheltuielilor 
21. Evaluarea nivelului tarifelor pentru serviciile de navigație aeriană se realizează prin determinarea strictului necesar al cheltuielilor direct aferente prestării acestor servicii, la care se adaugă un nivel rezonabil de rentabilitate, necesar pentru asigurarea implementării Planului investițional anual aprobat.
21.1. Responsabilii din cadrul DSEMF verifică corectitudinea determinării rentabilității incluse în baza de cost și a costului capitalului aferent investițiilor necesare pentru menținerea și dezvoltarea serviciilor de navigație aeriană.
21.2. Nivelul rentabilității se examinează prin prisma necesității asigurării sustenabilității financiare a FSNA și implementării Programului investițional aprobat.
21.3. Nu se admit includerea în baza de cost a unor elemente de rentabilitate care nu sunt justificate prin investiții, obligații financiare sau necesități operaționale aferente serviciilor de navigație aeriană.
21.4. DSEMF poate solicita documente suplimentare privind calculul costului capitalului, contractele de credit, sursele de finanțare și justificarea rentabilității propuse.
	
Gradul de detaliere a costurilor

22. Verificarea bazei de cost se efectuează prin analiza detaliată a fiecărui articol de cheltuieli, în conformitate cu următoarele principii:
22.1  Baza de cost include totalitatea costurilor aferente furnizării serviciilor de navigație aeriană, inclusiv: 
· costuri de capital; 
· amortizarea activelor; 
· costuri de operare, întreținere, administrare și management; 
22.2  Sunt eligibile doar costurile aferente serviciilor și facilităților efectiv furnizate, inclusiv cele prevăzute în Planul regional de navigație aeriană al OACI, costurile nejustificate sau excesive (de construcție, exploatare sau întreținere) se exclud; 
22.3 Costurile aferente serviciilor furnizate la cererea operatorilor aerieni, precum și cele suportate direct de aceștia, nu se includ în baza de cost; 
22.4. Costurile sunt identificate distinct, după cum urmează: 
· pentru serviciile de navigație aeriană de rută și terminale; 
· pentru fazele operaționale (control de apropiere, control de aerodrom); 
· pentru servicii auxiliare (meteorologie aeronautică, informare aeronautică etc.); 
22.5. Costurile aferente măsurilor de securitate specifice domeniului aviației civile pot fi incluse, în măsura în care: 
· sunt legate direct de furnizarea serviciilor de navigație aeriană; 
· nu au fost deja incluse în alte mecanisme de finanțare; 
· sunt distincte de costurile de securitate aeroportuară; 
22.6.  Costurile aferente funcțiilor de supraveghere pentru menținerea condițiilor de certificare a serviciilor de navigație aeriană sunt incluse în baza de cost; 
22.7.  Se asigură transparența bazei de cost și a metodologiei de repartizare a costurilor între diferitele servicii; 
22.8.  Nu se admit subvenții încrucișate între serviciile de navigație aeriană de rută și cele terminale; 
22.9.  Costurile comune se repartizează proporțional, în baza unei metodologii transparente; 
22.10. Subvențiile încrucișate sunt permise doar în cadrul aceleiași categorii de servicii și doar dacă sunt justificate obiectiv și clar identificate. 

Evaluarea dinamicii cheltuielilor și a prognozei pentru anul următor
24. Responsabilii din cadrul DSEMF verifică corectitudinea indicatorilor de volum utilizați la determinarea ratei unitare a tarifului pentru serviciile de navigație aeriană de rută și terminală, ghidându-se de următoarele criterii:
24.1.  Se verifică corectitudinea datelor reflectate în tabelele aferente fiecărui articol de cheltuieli pentru ultimii 3 ani, precum și datele realizate în primele 9 luni ale anului curent; 
24.2.  Se verifică corectitudinea atribuirii cheltuielilor și, după caz, cauzele modificării raportului dintre cheltuielile aferente serviciilor de navigație aeriană de rută și cele de terminal, inclusiv modul de separare a cheltuielilor care urmează a fi acoperite din alte surse; 
24.3. La determinarea valorilor fiecărui articol de cheltuieli, inclusiv a celor estimate pentru anul curent și a celor prognozate pentru anul următor, se admite exclusiv creșterea justificată prin indicele inflației, publicat de Biroul Național de Statistică; 
24.4. Volumul cheltuielilor aferente programului investițional (finanțat din amortizarea acumulată, rentabilitatea prognozată, resurse proprii acumulate și resurse creditare confirmate în modul stabilit) se verifică sub aspectul corespunderii cu Planul investițional anual aprobat de Consiliul de administrație al solicitantului; 
24.5. În cazul în care FSNA prezintă prognoze ale cheltuielilor în valori diferite de cele determinate conform metodologiei prevăzute mai sus, acesta va fi obligat să prezinte justificări detaliate, însoțite de calcule corespunzătoare (de exemplu: modificări de prețuri, modificarea argumentată a indicatorilor de volum, alte circumstanțe economice relevante). 
24.6. DSEMF examinează diferențele dintre costurile aprobate și cele efectiv realizate, precum și dintre traficul prognozat și traficul efectiv înregistrat în perioada precedentă.
24.7. În cazul identificării unor abateri semnificative, AAC poate solicita explicații și documente justificative suplimentare.
24.8. Rezultatele analizei abaterilor se iau în considerare la evaluarea bazei de cost și a tarifelor pentru perioada următoare.



Deducerea mărimii tarifelor pentru serviciile de navigație aeriană de rută și terminală
25. Responsabilii din cadrul DSEMF verifică corectitudinea calculării fiecărui tarif aferent serviciilor de navigație aeriană de rută și serviciilor de navigație aeriană terminală. Verificarea va cuprinde următoarele aspecte:
25.1. Se verifică corectitudinea determinării cheltuielilor operaționale directe pentru fiecare tip de serviciu: de rută și terminal; 
25.2. Se verifică corectitudinea repartizării cheltuielilor indirecte și administrative comune între cele două tipuri de servicii; 
25.3. Se verifică corectitudinea alocării cheltuielilor aferente programului investițional pe fiecare tip de serviciu; 
26. Mărimea tarifelor se determină prin raportarea cheltuielilor atribuite fiecărui tip de serviciu la volumul prognozat al traficului, după cum urmează: 
26.1. Pentru serviciile de navigație aeriană de rută – la numărul unităților de trafic deservite; 
26.2. Pentru serviciile de navigație aeriană terminală – la suma masei maxime de decolare (MTOW) prognozate. 
27. Tariful unitar se stabilește după principiul: 
Tarif rută = Cheltuieli totale rută / Număr unități de trafic
Tarif terminal = Cheltuieli totale terminal / MTOW total prognozat
27.1. Determinarea tarifelor pentru serviciile de navigație aeriană de rută se efectuează cu respectarea principiilor și documentelor EUROCONTROL privind calculul ratei unitare și al unităților de serviciu.
28. Se consideră acceptabile mărimile tarifelor care asigură acoperirea integrală a cheltuielilor directe și indirecte ale FSNA, a cheltuielilor aferente programului investițional, precum și a necesarului de venituri pentru acoperirea insuficienței de mijloace circulante proprii. 
29. În urma verificărilor efectuate, DSEMF elaborează prognoza bazei de cost și a traficului în dinamică, exprimată în unități de trafic și/sau masa maximă de decolare a aeronavelor (MTOW), pentru perioada de referință.
30. AAC în termen de 30 zile examinează documentele prezentate de către FSNA.
30.1. Termenul pentru înlăturarea neconformităților constatate conform pct.15 nu poate depăși 15 zile lucrătoare din data recepționării notificării AAC.
30.2. FSNA prezintă poziția sa asupra avizului preventiv al AAC în termen de 10 zile lucrătoare.
30.3. Comisia AAC examinează proiectul de aviz în termen de 10 zile lucrătoare de la prezentarea acestuia de către DSEMF.
30.4. Avizul final al AAC se transmite MIDR în termen de 5 zile lucrătoare de la semnare.
Consultarea preventivă a totalurilor evaluării cu FSNA 
31. Rezultatele preliminare ale verificărilor efectuate de DSEMF sunt aduse la cunoștința FSNA prin intermediul unui aviz oficial emis de AAC în conformitate cu PI AAC MD
32. Avizul va conține în mod detaliat fiecare element de neconcordanță identificat în raport cu datele și calculele prezentate de FSNA, fiind însoțit de explicații și argumente aferente fiecărei poziții de dezacord.
33. FSNA i se acordă dreptul de a prezenta argumente suplimentare și justificări în raport cu observațiile formulate în avizul preventiv al AAC.
34. Poziția FSNA privind avizul AAC se va prezenta în formă scrisă, printr-un document oficial, și va fi examinată în cadrul unei ședințe comune cu participarea reprezentanților DSEMF, conducerii AAC și reprezentanților FSNA.
35. După analiza integrală a argumentelor suplimentare prezentate, responsabilii din cadrul DSEMF vor elabora proiectul avizului destinat MIDR. Proiectul de aviz va fi înaintat Comisiei AAC pentru examinarea tarifelor pentru serviciile de navigație aeriană constituite în baza ordinului aprobat de conducerea AAC.
Componența Comisiei AAC privind examinarea tarifelor pentru serviciile de navigație aeriană
36. În componența comisiei privind examinarea tarifelor pentru  serviciile de navigație aeriană vor fi incluși  :
·  reprezentanți din cadrul DSEMF, 
·  reprezentanți din cadrul  DNA
36.1. Comisia este constituită prin ordinul Directorului AAC.
36.2. Ședința Comisiei este deliberativă în prezența majorității simple a membrilor desemnați.
36.3. Deciziile Comisiei se adoptă cu majoritatea voturilor membrilor prezenți.
36.4. În caz de egalitate a voturilor, votul președintelui Comisiei este decisiv.
36.5. Rezultatele examinării se consemnează într-un proces-verbal semnat de membrii participanți.
36.6. Membrii Comisiei pot formula opinii separate care se anexează la procesul-verbal.
Examinarea proiectului de aviz în cadrul Comisiei AAC pentru examinarea tarifelor pentru serviciile de navigație aeriană
37. Responsabilii din cadrul DSEMF prezintă Comisiei AAC pentru examinarea tarifelor pentru serviciile de navigație aeriană, spre examinare următoarele documente:
37.1.  Proiectul bazei de cost și al tarifelor pentru serviciile de navigație aeriană, elaborat și prezentat de FSNA; 
37.2.  Avizele utilizatorilor de servicii de navigație aeriană, colectate de FSNA în urma consultărilor publice privind proiectul tarifelor; 
37.3.  Programul investițional aprobat de Consiliul de administrație al FSNA; 
37.4.  Avizul preventiv emis de AAC către FSNA, precum și argumentele suplimentare prezentate ulterior de acesta. 
38. Comisia examinează proiectul poziției AAC elaborat de DSEMF, precum și poziția suplimentară prezentată de FSNA referitoare la proiectul evaluat.
39. În cazul neacceptării de către Comisie a proiectului poziției AAC propus de DSEMF, acesta se revizuiește în conformitate cu recomandările Comisiei, prin introducerea modificărilor indicate.
40. Proiectul final al avizului AAC, elaborat de DSEMF și coordonat de Comisie cu anexarea Procesului verbal , se înaintează conducerii AAC pentru avizare și semnare.
Adoptarea deciziei privind corectitudinea bazei de cost și nivelul optim al tarifelor la serviciile de navigație aeriană 
41.  Avizul AAC privind verificarea corectitudinii formării bazei de cost și stabilirea nivelului tarifelor pentru serviciile de navigație aeriană de rută și terminală, se transmite cu titlul de  recomandare spre aprobare către MIDR, și în copie FSNA.
42. Avizul va fi însoțit de următoarele documente anexate:
42.1.  Nota informativă care conține argumentele ce au determinat divergențele dintre poziția AAC și cea a FSNA (în cazul în care acestea au fost identificate); 
42.2.  Estimările și prognozele privind baza de cost, evoluția traficului în dinamică (unități de trafic deservite și/sau suma masei maxime de decolare a aeronavelor (MTOW), precum și nivelurile optime ale tarifelor pentru serviciile de navigație aeriană, elaborate de AAC; 
42.3.  Demersul inițial, precum și argumentele suplimentare prezentate ulterior în cadrul procesului de consultare; 
42.4.  Avizele companiilor aeriene, în calitate de utilizatori ai serviciilor de navigație aeriană prestate de FSNA; 
42.5.  Procesul-verbal al Comisiei AAC pentru examinarea tarifelor pentru serviciile de navigație aeriană, privind aprobarea bazei de cost și a nivelului optim al tarifelor. 
42.6. Informațiile financiare, comerciale și tehnice prezentate de FSNA sunt utilizate exclusiv în scopul examinării bazei de cost și a tarifelor.
42.7. AAC asigură protecția informațiilor care constituie secret comercial sau informație cu accesibilitate limitată, în conformitate cu legislația aplicabilă.

43. Prevederile prezentei proceduri sunt obligatorii pentru toate subdiviziunile interne și angajații Autorității Aeronautice Civile implicați în procesul de examinarea tarifelor pentru serviciile de navigație aeriană. 
44. Conducătorii responsabili asigură aducerea la cunoștința angajaților a prevederilor prezentei proceduri și monitorizează aplicarea corespunzătoare a acesteia. 
45. În vederea aplicării uniforme a procedurii, pot fi elaborate:
· instrucțiuni operaționale;
· formulare și șabloane standardizate;
· alte documente de suport. 
46. Prezenta procedură se aplică în coroborare cu celelalte proceduri interne ale AAC, în special cele privind managementul documentelor, protecția datelor cu caracter personal și arhivarea.
47. În cazul modificării cadrului normativ aplicabil sau al necesității de îmbunătățire a proceselor interne, procedura se revizuiește și se actualizează corespunzător.
48. Propunerile de modificare și completare a procedurii pot fi înaintate de către subdiviziunile interne sau de către conducerea AAC, în baza necesităților identificate în procesul de aplicare.
49. Orice situații neprevăzute expres în prezenta procedură se soluționează în conformitate cu legislația în vigoare și cu principiile generale ale dreptului administrativ.
50. Parte integrantă a prezentei proceduri sunt următoarele anexe:
Anexa nr.1 Analiza veniturilor și cheltuielilor și prognoza indicatorilor financiari;
Anexa nr.2 Analiza indicatorilor financiari efectivi în corelație cu tarifele aplicate pentru serviciile de navigație aeriană în ultimii 3 ani


 















Anexa nr.1
Analiza veniturilor și cheltuielilor și prognoza indicatorilor financiari
	Nr. d/o
	Denumirea indicatorilor
	N-2
mii lei
	N-1
mii lei
	N
9 luni
mii lei
	N
Estimat mii lei
	N+1
mii lei

	A.
	Venitul din prestarea serviciilor, total inclusiv:

	
	
	
	
	

	B.
	Cheltuieli (costuri) totale
	
	
	
	
	

	1.
	Cheltuieli (costuri) de personal
	
	
	
	
	

	2.
	Amortizarea mijloacelor fixe
	
	
	
	
	

	3.
	Costul capitalului
	
	
	
	
	

	4.
	Cheltuieli (costuri) operaționale
	
	
	
	
	

	4.1
	Cheltuieli (costuri) materiale
	
	
	
	
	

	4.2
	Cheltuieli aferente serviciilor prestate de terți

	
	
	
	
	

	4.3
	Alte cheltuieli operaţionale, total
	
	
	
	
	

	
	 cheltuieli descifrate
	
	
	
	
	

	
	
	
	
	
	
	

	
	
	
	
	
	
	


















Anexa nr.2
Analiza indicatorilor financiari efectivi în corelație cu tarifele aplicate pentru serviciile de navigație aeriană în ultimii 3 ani
	Indicatori

	N-2
	N-1
	N
	N+1

	

	Total 
	ruta
	terminal
	Total 
	ruta
	terminal
	Total 
	ruta
	terminal
	Total 
	ruta
	terminal

	Costuri de personal
	
	
	
	
	
	
	
	
	
	
	
	

	Costuri operaționale
	
	
	
	
	
	
	
	
	
	
	
	

	Cotizații Eurocontrol
	
	
	
	
	
	
	
	
	
	
	
	

	Amortizarea activelor
	
	
	
	
	
	
	
	
	
	
	
	

	Costul de capital
	
	
	
	
	
	
	
	
	
	
	
	

	Total costuri pe entitate
	
	
	
	
	
	
	
	
	
	
	
	

	Tarife pentru serviciile de navigație aeriană de rută
	Lei
	
	
	
	
	
	
	
	
	
	
	
	

	
	Euro
	
	
	
	
	
	
	
	
	
	
	
	

	Tarife pentru serviciile de navigație aeriană de terminal
	Lei
	
	
	
	
	
	
	
	
	
	
	
	

	
	Euro
	
	
	
	
	
	
	
	
	
	
	
	

	Numărul unităților deservite SU/MTOW
	SU
	
	
	
	
	
	
	
	
	
	
	
	

	
	MTOW
	
	
	
	
	
	
	
	
	
	
	
	

	Rata de schimb valutar *

	
	
	
	
	
	
	
	
	
	
	
	
	


*rata medie lunară de schimb calculată de către Agenția „Reuters”

